**Scarborough** on entinen kaupunki (1983–1998) Kanadan Ontariossa. Vuodesta 1998 lähtien se on ollut osa Toronton suurkaupunkia. Se levittäytyy Toronton keskusta-alueen itäpuolella Ontariojärven pohjoisrannalla.

Alueella elää 626 000 ihmistä (2011), ja sen väestötiheys on selvästi matalampi kuin Toronton alueella keskimäärin. Suurimpia maahanmuuttajaryhmiä ovat kiinalaiset, srilankalaiset ja filippiiniläiset. Vaikka Scarborough menetti hallinnollisen asemansa yhdistyessään Torontoon, sillä on edelleen vahva merkitys asukkaittensa identiteetille.

Maantiede
---------

Scarborough Bluffs kohoavat enimmillään yli 90 metrin korkeuteen Ontariojärven pinnasta.
Scarboroughin pinta-ala on 188 neliökilometriä, lähes kolmanneksen Toronton kokonaispinta-alasta. Aluetta rajaavat pohjoisessa Steeles Avenue, idässä Rougejoki ja Pickeringin kaupungin raja, etelässä Ontariojärvi ja lännessä Victoria Park Avenue. Sitä ympäröivät pohjoisessa Markham, idässä Pickering sekä lännessä Torontoon kuuluvat North York, East York ja Old Toronto.

Scarboroughilla on noin 20 kilometriä Ontariojärven rantaviivaa. Rantamaisemaa hallitsee Wisconsin-jääkaudella muodostunut Scarborough Bluffsin kallioalue, joka kohoaa jyrkkärinteisenä jopa 90 metrin korkeuteen järven pinnasta. Alueen läpi laskee järveen kaksi jokea: Monihaaraisen Highland Creekin valuma-alue sijaitsee lähes kokonaisuudessaan Scarboroughin alueella ja on maisemaltaan enimmäkseen rakennettua. Idempänä virtaava Rougejoki on säilynyt osittain luonnontilaisena.

Historia
--------

Taber Hill on irokeesien ikivanha hautakumpu Scarboroughissa.
Varhaisia suurriistan metsästäjiä alkoi muuttaa nykyisen Toronton alueelle 9000 vuotta eaa. mannerjäätikön vetäydyttyä pohjoiseen. Joskus 600-luvulla seudulle asettui irokeesiheimoja viljelemään maata. Heidän jäljiltään on löydetty Scarboroughista muun muassa Alexandran asuinpaikka 1300-luvulta. Tuntemattomaksi jääneestä syystä irokeesit siirtyivät 1300–1500-luvuilla pohjoiseen Huronjärven itäpäähän ja Toronto autioitui. Seudulle syntyi pysyvää asutusta uudelleen vasta 1660-luvulla, kun senecat perustivat Rougejoen suulle Ganatsekwyagon-nimisen kylän. Vuoden 1700 tietämillä mississaugat olivat syrjäyttäneet senecat, ja samoihin aikoihin alue joutui ranskalaisten vaikutuspiiriin.

Scarboroughin kartta vuodelta 1878.
Ranska menetti Kanadan Britannialle Pariisin rauhassa 1763, ja samalla myös Toronto päätyi brittien hallintaan. 1700-luvun loppuun mennessä britit olivat ostaneet mississaugoilta nykyisen Toronton maa-alueet. Scarborough tunnettiin aluksi Glasgow’na, kunnes nimi vaihdettiin nykyiselleen vuonna 1793. Nimen vaihdosta ehdotti Elizabeth Simcoe, Ylä-Kanadan ensimmäisen varakuvernöörin John Graves Simcoen vaimo, jonka mielestä Scarborough Bluffs muistutti englantilaisen Scarboroughin kaupungin rantakallioita.

Scarborough jaettiin tontteihin, joita alettiin luovuttaa vuodesta 1796 lähtien Britanniasta ja Yhdysvalloista saapuville uudisasukkaille. Vuoteen 1850 mennessä siitä oli kehittynyt 3 800 asukkaan maalaiskunta, joka sai oikeuden valita oman valtuustonsa. Yhden keskuskylän sijaan Scarboroughiin syntyi useita tienristeyskyliä, joihin perustettiin sahoja, jauhomyllyjä, majataloja, pajoja, kauppoja, kouluja, postitoimistoja ja kirkkoja. Kunnan alueelle rakennettiin ensimmäinen rautatie 1856 ja kaksi muuta vuosina 1871 ja 1884. Raitiovaunuliikenne Torontosta aloitettiin 1896 ja ensimmäinen puhelinlinja avattiin 1903. Asukasluku oli vielä 1900-luvun taitteessa vain hieman yli 3 700, mutta vuoteen 1922 mennessä se oli noussut jo yli 10 000:een. Väestönkasvu oli erityisen nopeaa kunnan lounaisosassa, minkä vuoksi valtuusto muutti Woburnista lännemmäksi Birch Cliffiin.

Scarborough säilyi maatalousvaltaisena vielä pitkälle 1900-luvulle. Toisen maailmansodan aikana sinne rakennettiin sotateollisuutta ja yksi Kanadan suurimmista ammustehtaista. Teollistuminen jatkui myös sodan jälkeen ja kunnan väkiluku alkoi kasvaa nopeasti ylittäen 100 000 asukkaan rajapyykin vuonna 1954. Väkiluku oli jo 275 000 kunnan saadessa *boroughin* aseman 1967 ja lähes 500 000 sen saadessa *cityn* aseman 1983. Yhdistyttyään Torontoon 1998 Scarborough menetti hallinnollisen asemansa. Tästä huolimatta se on onnistunut säilyttämään merkityksensä osana asukkaittensa identiteettiä.

Kaupunkikuva ja nähtävyydet
---------------------------

Scarboroughin Golden Mile oli aikaisemmin tärkeä teollisuusalue.
Monet Scarboroughin kaupunginosista saivat alkunsa tienvarsikylinä, jotka ajan saatossa kasvoivat yhteen tai jaettiin uusiksi alueiksi. Kaupunginosia ovat:

|  |  |  |
| --- | --- | --- |
| * Agincourt
* Armadale
* Bendale
* Birch Cliff
* Ellesmere
* Highland Creek
 | * Hillside
* L’Amoreaux
* Malvern
* Milliken
* Port Union
* Scarborough Junction
 | * Scarborough Village
* West Hill
* Wexford
* Woburn
 |

Osterhoutin hirsimökki (1795) Guild Parkissa on Scarboroughin vanhin ehjänä säilynyt rakennus.
Scarborough-museo Thomson Memorial Parkissa on paikallista historiaa esittelevä museo, jonne on siirretty useita historiallisia rakennuksia eri puolilta Scarboroughia. Sen paikalla sijaitsi aikoinaan David ja Mary Thomsonin, Scarboroughin ensimmäisten uudisasukkaiden, maatila. Scarboroughin koillisosassa Rouge Parkin laidalla on 287 hehtaarin laajuinen Toronton eläintarha, joka on yksi maailman suurimmista eläintarhoista. Sen reilut 5 000 eläintä edustavat yli 500 lajia.

Vuoden 2015 Pan-Amerikan kisoihin valmistunut Toronto Pan Am Sports Centre sijaitsee Toronton yliopiston Scarboroughin kampuksella. Urheilukeskus on 29 000 neliömetriä laaja, ja sen uimastadionilla on kaksi olympiatason uima-allasta. Kisojen jälkeen urheilukeskus avattiin suuren yleisön käyttöön.

Scarboroughissa on puistoalueita yli tuhat hehtaaria, yli viisi prosenttia koko maa-alasta. Guild Park on Scarborough Bluffin laella sijaitseva 35 hehtaaria laaja historiallinen puistoalue, jossa on veistoksia ja Toronton keskustasta purettujen historiallisten rakennusten jäänteitä. Lähes 80 neliökilometrin laajuinen Rouge Park Scarboroughin ja Pickeringin rajalla on Kanadan ensimmäinen urbaani kansallispuisto.

Hallinto ja politiikka
----------------------

Scarborough Civic Centre (1973) toimi aikaisemmin Scarboroughin kaupungintalona.
Scarboroughin valtuusto lakkautettiin kaupungin yhdistyessä Torontoon vuonna 1998. Scarborough Community Council on Toronton kaupunginvaltuuston alaisuudessa toimiva kunnallinen elin, jolle kuuluu rajallinen päätöksentekovalta Scarboroughin alueen kehittämisessä. Se kokoontuu Raymond Moriyaman suunnittelemassa Scarborough Civic Centressä (1973), Scarboroughin entisessä kaupungintalossa. Kunnallisvaaleissa Scarborough jaetaan kymmeneen vaalipiiriin *(ward)*, joista kustakin valitaan yksi edustaja Toronton 44-paikkaiseen kaupunginvaltuustoon.

Liittovaltion vaaleissa Scarborough jaetaan kuuteen vaalipiiriin *(electoral district)*, joista kustakin valitaan yksi edustaja Kanadan parlamentin 338-paikkaiseen alahuoneeseen. Provinssin vaaleissa Scarborough jaetaan niin ikään kuuteen vaalipiiriin, joista kustakin valitaan yksi edustaja Ontarion 107-paikkaiseen parlamenttiin. Provinssin vaalipiirit eivät ole täysin yhdenmuotoiset liittovaltion vaalipiirien kanssa, ja niistä itäisin ulottuu myös Pickeringin alueelle.

Talous
------

Scarborough Town Centre -ostoskeskus.
Toronton vuoden 2015 työllisyysstrategian mukaan Scarboroughissa on yksi aluekeskus ja seitsemän työpaikka-aluetta. Scarborough Centressä on lähes 17 000 työpaikkaa, hieman yli prosentin kaupungin kaikista työpaikoista, joista valtaosa toimistoissa. Tapscott-Marshalling Yard on Scarboroughin suurin ja Toronton viidenneksi suurin työpaikkakeskittymä. Siellä on yli 30 000 työpaikkaa, enimmäkseen teollisuudessa (40 %) ja toimistoissa (25 %). Toiseksi suurimmassa työpaikkakeskittymässä South West Scarboroughissa on noin 20 000 työpaikkaa, lähinnä toimistoissa (33 %) ja teollisuudessa (31 %). Merkittäviä työpaikka-alueita ovat myös toimistovaltainen Scarborough Highway 401 Corridor (17 000 työpaikkaa) ja teollisuusvaltainen West Central Scarborough (14 000 työpaikkaa).

Scarboroughissa pitävät Kanadan pääkonttoriaan muun muassa autonvalmistaja Toyota, lääkeyhtiöt Eli Lilly ja Teva Canada, ruotsalaiset teollisuusyritykset SKF ja Alfa Laval sekä pizzeriaketjut 241 Pizza ja Pizza Nova. Itä-Toronton suurin ostoskeskus on lähes 150 000 neliömetrin laajuinen Scarborough Town Centre (1973), jossa on yli 250 liikettä.

Palvelut
--------

### Liikenne

Vilkkaasti liikennöity Ontario Highway 401 kulkee Scarboroughin pohjoisosien poikki.
Scarboroughin suurimpia liikenneväyliä ovat itä-länsisuuntaiset Ontario Highway 2 ja 401 sekä pohjois-eteläsuuntainen 404. Joukkoliikenne perustuu pääosin TTC:n harjoittamaan linja-autoliikenteeseen. Aluetta palvelevat Toronton metron linja 2 ja kevyempirakenteinen linja 3, joka yhdistää linjan 2 itäisen pääteaseman Scarborough Town Centreen. Toronton kaupunginvaltuusto on päättänyt korvata tekniikaltaan vanhentuneen linjan 3 jatkamalla linjaa 2 Scarboroughin keskustaan. Scarboroughin kautta kulkee myös kaksi GO Transitin lähijunaa, Stouffville- ja Lakeshore East -linjat.

### Koulutus ja tiede

Toronton yliopiston Scarboroughin kampuksen päärakennukset ovat tyyliltään brutalistisia.
Scarborough on jaettu viiteen koulupiiriin, joiden alaisuudessa toimii noin 170 perusopetuksen piiriin kuuluvaa koulua. Niiden lisäksi alueella toimii kaksi julkisin varoin tuettua korkeakoulua, Toronton yliopisto ja Centennial College.

### Vesihuolto

Toronton kaupungilla on Scarboroughissa kaksi vesilaitosta, joista molemmat ottavat raakavetensä Ontariojärvestä. R. C. Harris Water Treatment Plant Scarboroughin lounaiskolkassa valmistaa päivittäin keskimäärin 394 miljoonaa litraa talousvettä, kolmanneksen Toronton koko vedentarpeesta. F. J. Horgan Water Treatment Plant Scarboroughin itäosissa valmistaa päivittäin keskimäärin 270 miljoonaa litraa talousvettä, mikä kattaa neljänneksen kaupungin vedentarpeesta. Highland Creek Wastewater Treatment Plant lähellä Highland Creekin suuta puhdistaa 168 000 kuutiometriä jätevettä vuorokaudessa palvellen noin 450 000 Toronton asukasta.

Väestö
------

Hinduja jonottamassa Scarboroughissa sijaitsevaan Ayyappan-jumalan temppeliin.
Scarboroughin asukasluku on 626 000 (2011), mikä on 24 prosenttia Toronton kokonaisasukasluvusta.
Väestötiheys (3 333 as./km²) on selvästi matalampi kuin koko Toronton alueella keskimäärin (4 150 as./km²).

Vuoden 2011 väestönlaskennan perusteella maahanmuuttajien osuus on selvästi suurin, 68 prosenttia, pohjoisessa lähellä Markhamin rajaa, missä asuu erityisesti kiinalaisia. Muualla merkittävimpiä siirtolaisryhmiä ovat filippiiniläiset, srilankalaiset, intialaiset ja bangladeshilaiset. Maahanmuuttajien osuus väestöstä on pienin, 45 prosenttia, Scarboroughin lounaiskolkassa, jossa Britanniasta ja muualta Euroopasta saapuneet siirtolaiset muodostavat merkittävän vähemmistön. Scarboroughin väestöstä noin puolet on kristittyjä. Kristinuskon jälkeen yleisimpiä elämänkatsomuksia ovat uskonnottomuus, etenkin pohjois- ja lounaisosissa, sekä hindulaisuus ja islam.

Puolet väestöstä on korkeasti koulutettuja; osuus on korkein, 56 prosenttia, idässä Rouge Parkin alueella, jossa myös työttömyysaste on pienin, 10 prosenttia, ja asukkaiden mediaaniansiot suurimmat, noin 25 000 dollaria vuodessa. Työttömiä on eniten, 13 prosenttia, Guild Parkin alueella ja pienituloisia pohjoisessa, jossa väestön mediaaniansiot jäävät noin 20 000 dollariin vuodessa.

Katso myös
----------

* Toronto

Lähteet
-------

* 2011 Travel Survey Summary for the City of Toronto (PDF) Data Management Group, Department of Civil Engineering, University of Toronto. Viitattu 10.2.2016. (englanniksi)
* Toronto Employment Survey 2015 (PDF) Toronto City Planning. Viitattu 25.2.2016. (englanniksi)[vanhentunut linkki]

### Viitteet

1. 1 2 3 4 5  2011 Travel Survey Summary for the City of Toronto, s. 21.
2. 1 2 3 4 5  2011 Travel Survey Summary for the City of Toronto, s. 22.
3. 1 2 3  Scarborough – Ontario, Canada Encyclopædia Britannica, Inc.. Viitattu 10.2.2016. (englanniksi)
4. 1 2  2011 Travel Survey Summary for the City of Toronto, s. 7.
5. ↑  Census subdivision of Toronto, C – Ontario *Focus on Geography Series, 2011 Census*. Statistics Canada. Viitattu 10.2.2016. (englanniksi)
6. 1 2 3  NHS Profile, Scarborough Centre, Ontario, 2011 Statistics Canada. Viitattu 10.2.2016. (englanniksi)
7. 1 2 3  NHS Profile, Scarborough Southwest, Ontario, 2011 Statistics Canada. Viitattu 10.2.2016. (englanniksi)
8. 1 2 3  NHS Profile, Scarborough Agincourt, Ontario, 2011 Statistics Canada. Viitattu 10.2.2016. (englanniksi)
9. 1 2 3  NHS Profile, Scarborough North, Ontario, 2011 Statistics Canada. Viitattu 10.2.2016. (englanniksi)
10. 1 2 3  NHS Profile, Scarborough Guildwood, Ontario, 2011 Statistics Canada. Viitattu 10.2.2016. (englanniksi)
11. 1 2 3  NHS Profile, Scarborough Rouge Park, Ontario, 2011 Statistics Canada. Viitattu 10.2.2016. (englanniksi)
12. 1 2 3 4 5 6 7 8 9 10 11 12 13 14  Schofield, Rick: Scarborough History Stand Up Scarborough.  Arkistoitu 12.3.2008. Viitattu 10.2.2016. (englanniksi)
13. ↑  Scarborough Map of Parks & Diamonds SloPitch1.com.  Arkistoitu 22.2.2016. Viitattu 14.2.2016. (englanniksi)
14. ↑  John Lorinc: How Toronto Lost Its Groove (Kartta osiossa *Question: who’s in charge? Answer: no one*) The Walrus Foundation. Viitattu 14.2.2016. (englanniksi)
15. ↑  Toronto and Region Waterfront Features Toronto and Region Conservation. Viitattu 14.2.2016. (englanniksi)
16. ↑  Highland Creek Watershed Features Toronto and Region Conservation. Viitattu 14.2.2016. (englanniksi)
17. ↑  Rouge River Watershed Features Toronto and Region Conservation. Viitattu 14.2.2016. (englanniksi)
18. ↑  Government of Canada Announces Expansion of Rouge National Urban Park! Parks Canada.  Arkistoitu 11.7.2015. Viitattu 14.2.2016. (englanniksi)
19. ↑  First Peoples, 9000 BCE to 1600 CE *The History of Toronto: An 11,000-Year Journey*. City of Toronto.  Arkistoitu 16.4.2015. Viitattu 21.2.2016. (englanniksi)
20. 1 2  Natives and Newcomers, 1600–1793 *The History of Toronto: An 11,000-Year Journey*. City of Toronto.  Arkistoitu 4.3.2016. Viitattu 21.2.2016. (englanniksi)
21. 1 2  The Naming of Scarborough Scarborough Historical Society. Viitattu 21.2.2016. (englanniksi)
22. 1 2 3  Scarborough *The Canadian Encyclopedia*. Historica Canada. Viitattu 21.2.2016. (englanniksi)
23. ↑  Communities Scarborough Historical Society. Viitattu 22.2.2016. (englanniksi)
24. 1 2 3 4 5 6  Map of Greater Toronto Area (PDF) Tourism Toronto.  Arkistoitu 3.3.2016. Viitattu 22.2.2016. (englanniksi)
25. 1 2  Scarborough Museum City of Toronto.  Arkistoitu 3.3.2016. Viitattu 22.2.2016. (englanniksi)
26. ↑  Explore the Zoo Toronto Zoo. Viitattu 22.2.2016. (englanniksi)
27. 1 2  Welcome to the Toronto Pan Am Sports Centre Toronto Pan Am Sports Centre.  Arkistoitu 10.3.2016. Viitattu 22.2.2016. (englanniksi)
28. ↑  Facilities and Venues Toronto Pan Am Sports Centre.  Arkistoitu 12.2.2016. Viitattu 22.2.2016. (englanniksi)
29. ↑  Friends of Guild Park & Gardens *guildpark.ca*. Viitattu 22.2.2016. (englanniksi)
30. ↑  Facts & Figures Rouge Park.  Arkistoitu 19.5.2016. Viitattu 22.2.2016. (englanniksi)
31. ↑  Scarborough Community Council (2014–2018) City of Toronto. Viitattu 23.2.2016. (englanniksi)
32. ↑  Scarborough Civic Centre Explore150. Viitattu 23.2.2016. (englanniksi)
33. ↑  Toronto City Council 2014–2018 City of Toronto.  Arkistoitu 15.7.2016. Viitattu 23.2.2016. (englanniksi)
34. ↑  Community Council Area Profiles City of Toronto.  Arkistoitu 17.3.2016. Viitattu 23.2.2016. (englanniksi)
35. ↑  City of Toronto (PDF) Elections Canada. Viitattu 23.2.2016. (englanniksi)
36. ↑  Canada’s Federal Electoral Districts for the Next General Election (not yet in effect) Elections Canada. Viitattu 23.2.2016. (englanniksi)
37. 1 2  Provincial Electoral Districts (PDF) Elections Ontario. Viitattu 23.2.2016. (englanniksi)
38. ↑  Current MPPs Legislative Assembly of Ontario. Viitattu 23.2.2016. (englanniksi)
39. 1 2  Toronto Employment Survey 2015, s. 13.
40. ↑  Toronto Employment Survey 2015, s. 17.
41. ↑  Toronto Employment Survey 2015, s. 14.
42. ↑  Toronto Employment Survey 2015, s. 18.
43. ↑  Toronto Employment Survey 2015, s. 19.
44. ↑  Toronto Employment Survey 2015, s. 20.
45. ↑  Contact Toyota Canada Toyota Canada. Viitattu 25.2.2016. (englanniksi)
46. ↑  Contact Us Eli Lilly Canada Inc.. Viitattu 25.2.2016. (englanniksi)
47. ↑  Contact Us Teva Canada.  Arkistoitu 1.10.2015. Viitattu 25.2.2016. (englanniksi)
48. ↑  Contact Us SKF Canada. Viitattu 25.2.2016. (englanniksi)
49. ↑  Contact Alfa Laval Canada. Viitattu 25.2.2016. (englanniksi)
50. ↑  Contact Us 241 Pizza. Viitattu 25.2.2016. (englanniksi)
51. ↑  Contact Us Pizza Nova. Viitattu 25.2.2016. (englanniksi)
52. ↑  Scarborough Town Centre (PDF) Oxford Properties. Viitattu 25.2.2016. (englanniksi)
53. 1 2  System Map GO Transit.  Arkistoitu 28.6.2015. Viitattu 31.1.2017. (englanniksi)
54. 1 2  TTC System Map (PDF) Toronto Transit Commission.  Arkistoitu 27.2.2017. Viitattu 31.1.2017. (englanniksi)
55. ↑  Pagliaro, Jennifer: New Scarborough transit plan ‘buys peace in the land’ *Toronto Star*.  20.1.2016. Viitattu 31.1.2017.
56. ↑  TDSB Systemwide Maps Toronto District School Board. Viitattu 31.1.2017. (englanniksi)
57. ↑  Education Services City of Toronto. Viitattu 30.7.2015. (englanniksi)[vanhentunut linkki]
58. 1 2  R.C. Harris Water Treatment Plant City of Toronto. Viitattu 31.1.2017. (englanniksi)
59. 1 2  F. J. Horgan Water Treatment Plant City of Toronto. Viitattu 31.1.2017. (englanniksi)
60. ↑  Highland Creek Wastewater Treatment Plant City of Toronto.  Arkistoitu 6.12.2016. Viitattu 31.1.2017. (englanniksi)
61. ↑  2011 Travel Survey Summary for the City of Toronto, s. 8.
62. ↑  Census subdivision of Toronto, C – Ontario *Focus on Geography Series, 2011 Census*. Statistics Canada. Viitattu 31.1.2017. (englanniksi)

Aiheesta muualla
----------------

* Kuvia tai muita tiedostoja aiheesta **Scarborough (Ontario)** Wikimedia Commonsissa